**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje chránený areál Panské lúky (ďalej len „návrh nariadenia vlády“), podľa § 21 ods. 1 a 4 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu Panské lúky (ďalej len „CHA Panské lúky“) je aj formálna výzva Európskej komisie k porušeniu č. 2019/2141, ktorá sa týka nedostatočného vyhlasovania lokalít európskeho významu a schvaľovania programov starostlivosti.

Predkladaným návrhom nariadenia vlády sa za chránené územie vyhlási územie európskeho významu SKUEV0095 Panské lúky, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu a  do rozhodnutia Komisie 2008/26/ES z 13. novembra 2007, ktorým sa podľa smernice Rady 92/43/EHS prijíma zoznam lokalít európskeho významu v Panónskej biogeografickej oblasti (ďalej len „rozhodnutie Komisie 2008/26/ES“). Rozhodnutie Komisie 2008/26/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2020/98 zo 28. novembra 2019, ktorým sa v prípade panónskeho biogeografického regiónu prijíma jedenásta aktualizácia zoznamu lokalít s európskym významom.

 Účelom vyhlásenia CHA Panské lúky je zabezpečenie priaznivého stavu predmetu ochrany CHA Panské lúky, ktorým sú dva prioritné biotopy európskeho významu, biotopy deviatich druhov rastlín národného významu, biotop jedného druhu živočícha európskeho významu a biotopy 2 druhov živočíchov národného významu. Ciele ochrany sú stanovené v projekte ochrany spracovanom ako podklad na vyhlásenie CHA Panské lúky a sú rozpracované v programe starostlivosti. Program starostlivosti o CHA Panské lúky je, spoločne s projektom ochrany, zverejnený na webovom sídle Štátnej ochrany prírody Slovenskej republiky na adrese http://www.sopsr.sk/pschapanskeluky/. Prevažná časť (94 %) CHA Panské lúky je súčasťou Chráneného vtáčieho územia SKCHVU005 Dolné Považie.

 Výmera navrhovaného CHA Panské lúky je 68,81 ha. Pre celý CHA Panské lúky je navrhnutý tretí stupeň ochrany, ktorý je potrebný na dosiahnutie cieľov ochrany, ochranné pásmo sa nevymedzuje.

Zámer vyhlásiť CHA Panské lúky bol v zmysle § 50 zákona oznámený Okresným úradom Nitra. Pripomienky k zámeru zo strany dotknutých subjektov boli prerokované a zapracované do materiálu.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody poskytne správcovi informačného systému lesného hospodárstva, ktorým je Národné lesnícke centrum (elektronicky na adresu: nlc@nlcsk.org), vrstvu hraníc CHA Panské lúky pred predložením materiálu na rokovanie vlády Slovenskej republiky a pred zápisom CHA Panské lúky do katastra nehnuteľností.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol v medzirezortnom pripomienkovom konaní od 1. júla 2020 do 21. júla 2020. Pripomienky boli prerokované a zapracované do materiálu. Návrh nariadenia vlády sa na rokovanie Legislatívnej vlády Slovenskej republiky predkladá bez rozporov.

Dátum účinnosti návrhu nariadenia vlády je vzhľadom na prebiehajúce konanie Európskej komisie voči Slovenskej republike navrhnutý na 1. septembra 2020.